Publication: Magyar Közlöny
Issue: MK-2001-87 (Year: 2001, Number: 87)
Era: 1990-2004
Section: A 16/1994. (VII. 8.) MKM rendelet melléklete
Paragraph Index: 842

2. Szakmai elmélet A jelölt rendelkezzen részletes ismeretekkel az alábbi témakörökben: 2.1. Szaktörténeti és technológiai ismeretek Az üveg fogalma, meghatározása, természetes és mesterséges üveg. Az üvegkészítés első tárgyi emlékei: az ókori Egyiptom és Mezopotámia területén, a magtechnika. Az antik világ üvegkultúrája a Földközi-tenger partvidékén, az égei és görög kultúra idején, a glyptika. Az antik Róma üvegművészete, az üvegfúvó pipa jelentősége. Üvegkészítés a római provinciákon, a Rajna-vidék remekei, a „váza diatréta”. Magyarországon előkerült római kori üvegek (formák, technikák). Bizánc üvegkultúrája és mozaikművészete. A középkori Európa üvegművészete, a „wald glass” vagy „erdei üveg”. Középkori nyugat-európai ablaküvegek, tárgyi emlékek. Reneszánsz üvegek, Velence és Muráno üvegművészete, a hutaüveg. Üvegkészítés és megmunkálás a XVI—XVII. században (pontozás, gyémántkarc, email festés, lakkfestés). A „kristálystílus megjelenése, német, cseh, barokk és rokokó üvegek a XVII—XVIII. században (Glyptika, Caspar Lehmann, Zwischengold-glas (duplafalú, aranyfóliás, gravírozott, festett, hámozott üvegek). Schwarzlot (a Preissler Ignác nevéhez fűződő fekete festés). Az ólomkristály megjelenése és jelentősége (asztali készletek) csiszolt, vésett technikák. Régi népies magyar üvegek (formák, technikák). A XIX. századi üvegek a történeti stílusok vetületében. A historizmus (opál és színes üveg, hyalit, lithyalin, lazura, Fridrich Egermann). Új stílustörekvések a századfordulón, a szecesszió üvegművészete, a tervező munka szerepe. Az ipari formatervezés és a „stúdió-üveg” megjelenése. A kortárs üvegművészeti törekvések és azok képviselői. Hazai üveggyáraink múltja és jelene. 2.2. Anyagismeret és gyártástan Az üvegműves ismerje: — a fizikai és kémiai alapfogalmakat, — a földtani és ásványtani alapismereteket, — az üveges rendszerek szerkezeti felépítését, — az üveges állapot általános jellemzőit (izotrópia), — a folyékony üveg tulajdonságait (viszkozitás, felületi feszültség, kristályosodási képesség), — az üveggyártás nyersanyagait (üvegképző oxidokat) az olvasztó, módosító és stabilizáló hatású anyagokat, — az üvegszínezés fajtáit (színező oxidok), — az üvegszíntelenítés módjait, fajtáit, anyagait, — a hőtágulási együttható szerepét, kiszámítását, — feszültséges üveg mérését, — alapanyagok keverését és előkészítését, — az üveg hűtését (feszültségtelenítő berendezések az üvegiparban) — az üveg anyaghibáit, gyártási hibáit és azok lehetséges okait, — az üvegolvasztó kemencék fejlődését, működését (regeneratív és rekuperatív rendszer), — kézi gyártású hutaüvegek készítési módjait, — a gépi gyártású öblösüvegek fajtáit, készítési módjait, — a síküveggyártást és síküvegek fajtáit, — a tükörkészítési eljárásokat, — az opálüvegek előállítási módját és felhasználási területeit, — világítástechnikai alapismereteket, — a megszilárdult üveg tulajdonságait (fajsúly, rugalmasság, szilárdság, keménységi fok, ridegség, hőbefogadás), — az üvegformálás és megmunkálás segédanyagait (agyag, samott, gipsz, grafit, fa, fémek, csiszolóanyagok és kövek). 2.3. Munka- és környezetvédelem A jelölt ismerje: — az üvegipari foglalkozási ártalmakat. 2001/87. szám Ismerje és tudja alkalmazni: — az általános munka- és környezetvédelmi szabályokat, — tűzvédelmi előírásokat, — az üvegipari szakmákkal kapcsolatos munkavédelmi szabályokat, előírásokat.

Source: https://magyarkozlony.hu/hivatalos-lapok/da8281e967de8fc7b4b83cc806cfd07e2fbd7a07/dokumentumok/ec5c507b73da2ff006b46847cf08268ed0640a6c/letoltes